अनारकली को जीता-जागता इंसान मानने के जिक्र उसे बगीचा या काल्पनिक बताने वालों से बहुत पहले के हैं। सब से पहले इसका जिक्र सन 1625 में प्रकाशित पुस्तक ‘परचास : हिज पिलग्रिम्स’ में आया था। सैमुअल परचास नाम के ब्रिटिश संपादक द्वारा प्रकाशित कराई गई यह किताब दुनिया भर में जाने वाले ब्रिटिश व्यापारियों के यात्रा वृत्तांतों का वृहदाकार संकलन थी। इसमें संकलित ईस्ट इंडिया कंपनी के एक व्यापारी विलियम फिंच के रिपोर्ताज में पहली बार अनारकली के प्रसंग का जिक्र मिलता है। फिंच सन 1608 में ईस्ट इंडिया कंपनी के ‘हेक्टर’ नाम के जहाज से सूरत के बंदरगाह पर उतरा था। अगले कुछ साल हिंदुस्तान में रहने के दौरान वह कई जगह घूमा, जिनमें से एक लाहौर भी था, जहाँ वह सन 1611 में पहुँचा था। वहाँ उसने बाबा शेख फरीद की मस्जिद के परे अकबर की एक बीवी जिसका नाम अनारकली था-- जो उसके बेटे डेनियल की माँ थी, जिसके साथ शाह सलीम का कोई चक्कर था, जिसके बारे में पता चलने पर कबर ने शीघ्र ही उसे अपने महल की दीवार में चिनवा दिया, जहाँ उसकी मौत हो गई— का एक सुंदर स्मारक होने का जिक्र किया। और ‘(वर्तमान) बादशाह ने अपनी मोहब्बत की याद में ऊँची दीवारों से घिरे वर्गाकार बगीचे के मध्य तरह-तरह के कमरों और गेट से युक्त पत्थर का आलीशान मकबरा तामीर करने का आदेश दिया, जिसका ऊपरी हिस्सा उसकी इच्छा के मुताबिक सोने से मढ़ा हो।’ तथ्यों के मुताबिक, विलियम फिंच के देखे जाने तक यह मकबरा अभी बन ही रहा था (जो अंततः सन 1615 में बनकर तैयार हुआ), और अकबर की मौत सिर्फ छह साल पहले ही हुई थी।